CELEX: 32013D0116
Language: sk
Date: 2013-03-05 00:00:00
Title: 2013/116/EÚ: Vykonávacie rozhodnutie Rady z  5. marca 2013 , ktorým sa Holandskému kráľovstvu povoľuje uplatňovať opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

7.3.2013   
            
            
               SK
            
            
               Úradný vestník Európskej únie
            
            
               L 64/4
            
         VYKONÁVACIE ROZHODNUTIE RADY
   z 5. marca 2013,
   ktorým sa Holandskému kráľovstvu povoľuje uplatňovať opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
   (2013/116/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Holandské kráľovstvo v listoch, ktoré Komisia zaevidovala 12. júla 2012 a 4. októbra 2012, požiadalo o oprávnenie zaviesť osobitné opatrenie odchyľujúce sa od článku 193 smernice 2006/112/ES v súvislosti s osobou povinnou zaplatiť daň z pridanej hodnoty (DPH).
            
         
               (2)
            
            
               Komisia v súlade s článkom 395 ods. 2 smernice 2006/112/ES informovala listom zo 17. októbra 2012 o žiadosti Holandského kráľovstva ostatné členské štáty. Listom z 19. októbra 2012 oznámila Holandskému kráľovstvu, že má všetky informácie, ktoré považuje za potrebné na posúdenie predmetnej žiadosti.
            
         
               (3)
            
            
               V článku 193 smernice 2006/112/ES sa stanovuje všeobecné pravidlo, podľa ktorého je zdaniteľná osoba, ktorá dodáva tovar alebo poskytuje služby, povinná odvádzať daňovým orgánom DPH. Účelom odchýlky, o ktorú Holandské kráľovstvo žiada, je za určitých okolností preniesť zodpovednosť zaplatiť DPH za určité výrobky, konkrétne mobilné telefóny, zariadenia s integrovanými obvodmi, hracie konzoly a osobné počítače na mobilné použitie, na príjemcov dodávok tohto tovaru.
            
         
               (4)
            
            
               Podľa informácií Holandského kráľovstva celý rad obchodníkov s uvedenými výrobkami vyvíja podvodné činnosti, pri ktorých výrobky predávajú bez toho, aby daňovým orgánom platili DPH. Ich zákazníci však majú právo na odpočítanie DPH, pretože dostali platnú faktúru. V najzávažnejších prípadoch sa tovar dodáva niekoľkokrát za sebou bez zaplatenia DPH („kolotočový podvod“). Holandský daňový vyšetrovací úrad v tejto súvislosti zaznamenal presun od podvodov s mobilnými telefónmi a zariadeniami s integrovanými obvodmi k podvodom s hracími konzolami a osobnými počítačmi na mobilné použitie.
            
         
               (5)
            
            
               Tým, že sa osoba, ktorej sa tovar dodáva, určí ako osoba povinná zaplatiť DPH, by sa na základe odchýlky od článku 193 smernice 2006/112/ES odstránila možnosť dopúšťať sa uvedenej formy daňových únikov.
            
         
               (6)
            
            
               S cieľom zabezpečiť účinné fungovanie odchýlky a zabrániť presunu daňových únikov na maloobchod alebo na iné výrobky by Holandské kráľovstvo malo zaviesť vhodné kontrolné a oznamovacie povinnosti. Navyše by prah minimálnej zdaniteľnej sumy mal pomôcť znížiť riziko presunu podvodu na maloobchod.
            
         
               (7)
            
            
               Povolenie by malo platiť len na veľmi krátke obdobie, pretože ostávajú otvorené otázky predovšetkým vzhľadom na možný vplyv mechanizmu prenesenia daňovej povinnosti na fungovanie systému DPH v členských štátoch, ktoré ho uplatňujú, alebo v iných členských štátoch. Dátum skončenia platnosti povolenia je rovnaký ako dátum skončenia platnosti podobných odchýlok povolených vzhľadom na mobilné telefóny a zariadenia s integrovaným obvodom s cieľom umožniť vypracovanie obsiahlejších a harmonizovanejších politík boja proti podvodom v budúcnosti.
            
         
               (8)
            
            
               Odchýlka nebude mať nepriaznivý vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 193 smernice 2006/112/ES sa Holandskému kráľovstvu týmto povoľuje určiť ako osobu povinnú zaplatiť DPH zdaniteľnú osobu, ktorej sa dodáva tento tovar:
   
               a)
            
            
               mobilné telefóny, ktoré sú vyrobené alebo prispôsobené na použitie v spojení s licencovanou sieťou a fungujú na stanovených frekvenciách, bez ohľadu na to, či majú, alebo nemajú iné využitie;
            
         
               b)
            
            
               integrované obvody, ako sú mikroprocesory a centrálne spracovateľské jednotky, v stave pred zabudovaním do výrobkov pre konečného používateľa;
            
         
               c)
            
            
               hracie konzoly, ktoré sú na základe svojich objektívnych vlastností a hlavných funkcií určené na hranie videohier a iných počítačových hier, bez ohľadu na to, či majú, alebo nemajú iné využitie;
            
         
               d)
            
            
               laptopy a tablety.
            
         Táto odchýlka sa uplatňuje v súvislosti s dodávkami tovaru, pri ktorých sa zdaniteľná suma rovná 10 000 EUR alebo je vyššia ako 10 000 EUR.
   Článok 2
   Odchýlka stanovená v článku 1 je podmienená tým, že Holandské kráľovstvo zavedie vhodné a účinné kontrolné a oznamovacie povinnosti pre zdaniteľné osoby, ktoré dodávajú tovar, na ktorý sa v súlade s týmto rozhodnutím vzťahuje režim prenesenia daňovej povinnosti.
   Článok 3
   Toto rozhodnutie nadobúda účinnosť dňom jeho oznámenia.
   Toto rozhodnutie stráca účinnosť buď 31. decembra 2013, alebo ak sa tak stane skôr, dňom nadobudnutia účinnosti predpisov Únie umožňujúcich všetkým členským štátom prijať takéto opatrenia, ktoré sa odchyľujú od článku 193 smernice 2006/112/ES.
   Článok 4
   Toto rozhodnutie je určené Holandskému kráľovstvu.
   
      V Bruseli 5. marca 2013
      
         
            Za Radu
         
         
            predseda
         
         M. NOONAN
      
   
   
      (1)  Ú. v. EÚ L 347, 11.12.2006, s. 1.